कोरोना को लेकर राहत भरी खबर, पिछले 287 दिन में सबसे कम मामले सामने आए
देश में लगातार 39 दिन से कोविड-19 के दैनिक मामले 20 हजार से कम हैं और 142 दिन से 50 हजार से कम दैनिक मामले सामने आ रहे हैं। उपचाराधीन मरीजों की संख्या भी घटकर 1,30,793 हो गई है, जो कुल मामलों का 0.38 प्रतिशत है।
नयी दिल्ली: कोरोना को लेकर राहत भरी खबर है कि पिछले 287 दिन में सबसे कम सामने दैनिक मामले सामने आए हैं। पिछले 24 घंटे में कोविड-19 के 8,865 नए मामले सामने आने के बाद देश में कोरोना वायरस के संक्रमितों की कुल संख्या बढ़कर 3,44,56,401 हो गई। वहीं, उपचाराधीन मरीजों की संख्या घटकर 1,30,793 हो गई है, जो 525 दिन में सबसे कम है। केन्द्रीय स्वास्थ्य मंत्रालय की ओर से मंगलवार को सुबह आठ बजे जारी किए गए अद्यतन आंकड़ों के अनुसार, संक्रमण से 197 और लोगों की मौत के बाद मृतक संख्या बढ़कर 4,63,852 हो गई। इन 197 मामलों में, केरल के 127 और महाराष्ट्र के 19 लोग थे।केरल पिछले कई दिनों से कोविड-19 के मौत के आंकड़े का पुन:मिलान कर रहा है। मंत्रालय के अनुसार, देश में लगातार 39 दिन से कोविड-19 के दैनिक मामले 20 हजार से कम हैं और 142 दिन से 50 हजार से कम दैनिक मामले सामने आ रहे हैं। उपचाराधीन मरीजों की संख्या भी घटकर 1,30,793 हो गई है, जो कुल मामलों का 0.38 प्रतिशत है। यह दर मार्च 2020 के बाद से सबसे कम है। पिछले 24 घंटे में उपचाराधीन मरीजों की संख्या में 3,303 की कमी दर्ज की गई है। मरीजों के ठीक होने की राष्ट्रीय दर 98.27 प्रतिशत है, जो मार्च 2020 के बाद से सर्वाधिक है। आंकड़ों के अनुसार, दैनिक संक्रमण दर 0.80 प्रतिशत है, जो पिछले 43 दिनों से दो प्रतिशत से कम है। वहीं, साप्ताहिक संक्रमण दर 0.97 प्रतिशत है, जो पिछले 53 दिन से दो प्रतिशत से कम बनी हुई है। अभी तक कुल 3,38,61,756 लोग संक्रमण मुक्त हो चुके हैं और कोविड-19 मृत्यु दर 1.35 प्रतिशत है। राष्ट्रव्यापी टीकाकरण मुहिम के तहत अभी तक कोविड-19 रोधी टीकों की 112.97 करोड़ से अधिक खुराक दी जा चुकी हैं।देश में पिछले साल सात अगस्त को संक्रमितों की संख्या 20 लाख, 23 अगस्त को 30 लाख और पांच सितंबर को 40 लाख से अधिक हो गई थी। वहीं, संक्रमण के कुल मामले 16 सितंबर को 50 लाख, 28 सितंबर को 60 लाख, 11 अक्टूबर को 70 लाख, 29 अक्टूबर को 80 लाख और 20 नवंबर को 90 लाख के पार चले गए थे। देश में 19 दिसंबर को ये मामले एक करोड़ के पार, इस साल चार मई को दो करोड़ के पार और 23 जून को तीन करोड़ के पार चले गए थे।मंत्रालय के आंकड़ों के अनुसार, देश में संक्रमण से अभी तक कुल 4,63,852 लोगों की मौत हुई है, जिनमें से महाराष्ट्र के 1,40,602 लोग, कर्नाटक के 38,146 लोग, तमिलनाडु के 36,296 लोग, केरल के 35,877 लोग, दिल्ली के 25,095 लोग, उत्तर प्रदेश के 22,909 लोग और पश्चिम बंगाल के 19,319 लोग थे। स्वास्थ्य मंत्रालय ने बताया कि अभी तक जिन लोगों की कोरोना वायरस संक्रमण से मौत हुई है, उनमें से 70 प्रतिशत से ज्यादा मरीजों को अन्य बीमारियां भी थीं। मंत्रालय ने अपनी वेबसाइट पर बताया कि उसके आंकड़ों का भारतीय आयुर्विज्ञान अनुसंधान परिषद (आईसीएमआर) के आंकड़ों के साथ मिलान किया जा रहा है। इनपुट-भाषा